
A vendégösszetétel és a 'plate waste' összefüggésének vizsgálata egy budapesti szálloda büféreggelijének példáján

Mint ahogy a mindennapi életben, úgy a szállodaiparban is a reggelinek kiemelt szerepe van, hiszen ezt tartják a nap legfontosabb étkezésének. Egy gazdag büféasztalos reggelit megpillantva, a vendég háttérbe szorítja a tudatosságot és a bőségtől vezérelve több ételt szed ki, mint amennyit el tud fogyasztani, így az a tányéron marad. Ez a tányéron maradó kidobásra szánt étel - más néven „plate waste” - jelentősen hozzájárul a környezet károsulásához. A szállodák a vendégeket okolják a „plate waste” keletkezéséért. A kutatásom célja, hogy feltárjam, hogy valójában ki a felelős ezért a hulladékért, valamint, hogy fedezhető-e fel összefüggés a „plate waste” és a vendégösszetétel között. A „plate waste” méréséről, összetételéről, okozójáról és értékéről hazánkban kevés információ́ áll rendelkezésre. Ezt a hiányt kívánja pótolni ez a dolgozat, ami hasznos eredményeket hozhat a szállodai F&B részleg és a vendéglátó́ szakma számára.
A dolgozat egy esettanulmány keretein belül vizsgálja meg a Courtyard by Marriott Budapest City Center gyakorlatát a büféasztalos reggeliztetés közben. A kutatás során több kutatási módszer került alkalmazásra annak érdekében, hogy minél alaposabban körbejárjam a témát. A szállodai reggeliztetés során megmértem a vendégek által generált „plate waste” mennyiségét úgy, hogy közben saját készítésű figyelmeztető táblát és tányéralátétet helyeztem ki, ami az ételpazarlás elkerülésére hívja fel a vendégek figyelmét. Ezek után összehasonlítottam a jelzések kihelyezése előtti és utáni „plate waste” mértékét, amiből kiderült, hogy a vendégekre hatással lehetnek az ilyen jellegű figyelmeztetések. A szálloda séfjével készült interjú arra világított rá, hogy a szállodában milyen nagyságrendet képvisel az élelmiszerhulladék, és hogy a konyhai részleg milyen intézkedéseket tesz ennek csökkentésére. A vendégösszetétel és a „plate waste” kapcsolatának vizsgálata mérések, megfigyelés és a szállodától kapott statisztikai adatok alapján történt. A primer kutatás része volt egy kérdőíves kutatás is. A kérdőívet, amely a vendégek demográfiai adataira, tudatosságára és a szállodai büfékínálatra fókuszált, a szállodában reggelit fogyasztó vendégek töltötték ki a mérési periódus alatt. Ennek eredményét is felhasználtam a „plate waste” és vendég közötti összefüggés vizsgálatánál. A primer kutatásból kiderült, hogy van kapcsolat a „plate waste” és a vendégösszetétel között, viszont nem kizárólag a vendégoldal a felelős annak keletkezéséért.



